Wulúgán á mīńdzɔ̄ŋ yā Yērúzalɛm, bəbə́gan mǐ sīlī fə, dzə́ŋán á miǹsəŋ míé, ngə́ myāyi yén mod, tɔ m̀bɔ́g ényɔ̄ yā ā bɔ sósōō, áā dzə́ŋ bə́bə́lá eyɔ̌ŋ te myǎyi dzu é tísɔn nyí. 2Tɔ báfyāŋan dzó nâ: "Sɔŋ, hə anə́ Ńtondôbə á və̌ !" Bâkani evwé sɔŋ ású miǹnǎl. 3Ǎ Ńtondôbə, sə bə́bə́lá ényē mís móē máyi yén a ? O ngábímī bɔ́: bə́ təge wódan tɔ dzóm. O ngáwé bɔ̄: bə́ təge nɔ̌ŋ mvuluná étēde. Bə́ ngáyə́m ásū dábán á kpím a lodo akɔ́g, bə́ ngábɛn vəŋan. 4Mə ngábə́, mə̄ dzô nâ: "Bə́ nə hə zəzə̌ bod, bâbɔ məkúd amú báyə̌m kig məzěn mə́ Ńtondôbə tɔ sósōō Zambá wābán. 5Ńdɔ̄ hḿ māyi kə á mim̀faŋ mí bod mí nə́, mə́ kə kɔ́bɔ ai bɔ́, amú, bɔ́ bâyəm məzěn mə́ Ńtondôbə ai sósōō Zambá wābán." Á kə̄ kwī bɔ̂ bə́ ngábwé fə m̀bog, bə́ mān tyé mə̄súŋ. 6Asú te emgbə́m yā áfan yátsídan bɔ́, ebyál zə̄ yā ńkōd ńnam yâyi bɔ́ dzâ, zə̄ yayi bɔ́ mɔ̄n ósū tísɔn dzābán, é mod ósə a kwí á ńsəŋ, a mǎn lalibán, amú miǹsə́m myábán mí nə abuí, ebyandí dzábán eyə́gan ánén.